Βερόπουλος

Η εταιρεία Αφοί Βερόπουλοι ΑΕΒΕ ήταν μεγάλη ομάδα καταστημάτων λιανικής πώλησης τροφίμων και ποτών με έδρα την Ελλάδα. Η αλυσίδα λειτουργούσε στην Ελλάδα, με το όνομα Βερόπουλος Spar έως το 2016, μέχρι και την πλήρη εξαγορά της, και απορρόφηση της από τη METRO ΑΕΒΕ, της Οικογένειας Παντελιάδη. Σήμερα, η εταιρεία δραστηριοποιείται μόνο εκτός Ελλάδας, στη Σερβία με την επωνυμία Super VERO και τη Βόρεια Μακεδονία, με την επωνυμία VERO, ενώ μέχρι και σήμερα έχουν διατηρηθεί τα καταστήματα στις δυο Βαλκανικές χώρες.

Ιστορία
Αρχές
Η εμπορική δραστηριότητα της οικογενείας Βερόπουλου ξεκίνησε το 1818, όταν ο Παναγιώτης Βερόπουλος μετανάστευσε από τη Βυτίνα στη Σύρο και εν συνεχεία μετανάστευσε στη Σμύρνη. Η οικογενειακή επιχείρηση αναπτύχθηκε στον τομέα του εμπορίου τροφίμων σε χονδρική και εισαγωγική βάση. Κατά τις αρχές του 20ού αιώνα διέθετε υποκαταστήματα σε Ρουμανία και Αίγυπτο και ευρύ δίκτυο πελατών στη Μικρά Ασία.

Ο Νίκος και ο Αλέκος Βερόπουλος, μαζί με τον γαμπρό τους Σταύρο Αναστασιάδη, μετεγκαταστάθηκαν στον Πειραιά και επανεκκίνησαν τις εμπορικές τους δραστηριότητες, μετά τη Μικρασιατική Καταστροφή. Το 1930, ο Νίκος Βερόπουλος ίδρυσε κατάστημα τροφίμων στην Αθήνα, στην οδό Σοφοκλέους.

Κατά τη διάρκεια του Β΄ Παγκοσμίου Πολέμου η επιχείρηση καταστράφηκε εκ νέου. Μετά την απελευθέρωση, η εταιρεία ανέκαμψε, επικεντρώθηκε στις εξαγωγές, ενώ παράλληλα διατηρούσε ισχυρή παρουσία στο χονδρεμπόριο εισαγόμενων τροφίμων όπως ρύζι, ζάχαρη, όσπρια, γάλα, καφές. Κατά τη δεκαετία του 1950, σε συνεργασία με το Υπουργείο Εμπορίου, συνέβαλε στον καθορισμό των πρώτων ποιοτικών προδιαγραφών για αγροτικά προϊόντα. Παράλληλα, ανέπτυξε δίκτυο διανομής σε όλη τη χώρα.

Συνεργασία με την Spar (1967-2015)
Το 1967 η έδρα της μεταφέρθηκε από την οδό Σοφοκλέους στο Αιγάλεω, όπου δημιουργήθηκαν σύγχρονες αποθήκες και διοικητικές εγκαταστάσεις. Την ίδια περίοδο η εταιρεία εισήλθε στο σύστημα λιανεμπορικής αλυσίδας SPAR, έχοντας την αποκλειστική εκπροσώπηση της SPAR International στην Ελλάδα. Το 1973 η εταιρεία εγκατέλειψε το μοντέλο των συνεργαζόμενων παντοπωλείων SPAR και ίδρυσε δικά της καταστήματα σούπερ μάρκετ, με την επωνυμία HellaSpar Βερόπουλος. Το πρώτο κατάστημα άνοιξε στο Περιστέρι, επί της οδού Ραβινέ, και σύντομα ακολούθησε νέο κατάστημα στον Κηφισό. Μέχρι το 1977 η Βερόπουλος έχει αναπτύξει ένα δίκτυο 7 καταστημάτων στην Αττική. Την ίδια χρονιά, ιδρύθηκε το πρώτο κατάστημα εκτός Αττικής, στη Θεσσαλονίκη, στον Φοίνικα. Το 1976, η εταιρεία ενσωμάτωσε στα καταστήματά της ένα ειδικά διαμορφωμένο τμήμα με το όνομα Μικρά Χωριά HellaSpar, στο οποίο πωλούνταν παραδοσιακά προϊόντα από χωριά της Ελλάδας.

Η Συνεργασία με την SPAR, έληξε οριστικά το 2015, όταν η Βερόπουλος, εξαγοράστηκε και απορροφήθηκε από την METRO του Παντελιάδη, και τα καταστήματα Βερόπουλος, άλλαξαν την επωνυμία τους σε My Market. Η Ολλανδική SPAR επέστρεψε στην Ελληνική αγορά το 2018, πράττοντας συνεργασία με τους συνεταιρισμούς σούπερ μάρκετ Αστέρας και Mesis.

Εξαγορές της Βερόπουλος
Κατά τις δεκαετίες του 1980 και 1990, η εταιρεία καθιερώθηκε ως μία από τις μεγαλύτερες αλυσίδες λιανεμπορίου της χώρας. Το 1993 εξαγόρασε την αλυσίδα Αθηνά και ξεκίνησε συνεργασία με την κρητική αλυσίδα Χαλκιαδάκης.

Το πρώτο εξάμηνο του 2001 η Βερόπουλος εξαγόρασε και την αλυσίδα Πανεμπορική, αυξάνοντας τις εμπορικές του μονάδες σε 194 σε 47 ελληνικές πόλεις. Το 2007 ακολούθησε η εξαγορά των αλυσίδων Τροφίνο και Αστέρας. Οι αλυσίδες Αθηνά, Πανεμπορική και Τροφίνο σταδιακά μπήκαν υπό το σήμα του Βερόπουλου, και σταμάτησαν να υπάρχουν.

Το 2014 η Βερόπουλος πώλησε το 60% του μεριδίου που κατείχε στην εταιρεία Χαλκιαδάκης, στην Σκλαβενίτης, προκειμένου να ενισχύσει τη ρευστότητά της.

Επέκταση του Βερόπουλου στα Βαλκάνια
Το 1997 ο Όμιλος Βερόπουλου ίδρυσε το πρώτο του κατάστημα στα Σκόπια υπό την επωνυμία VERO, επεκτείνοντας τη δραστηριότητά του στη Βόρεια Μακεδονία και αργότερα σε μεγάλεις πόλεις της χώρας, όπως το Κουμάνοβο, την Μπίτολα (Μοναστήρι), την Οχρίδα, το Πρίλεπ, την Στρώμνιτσα, τα Βελεσά και την Κότσανη. Το 2002 άνοιξε υπεραγορά στο Βελιγράδι, το οποίο αποτέλεσε την πρώτη επένδυση ελληνικής εταιρείας σε ιδιόκτητο ακίνητο στη χώρα, και αργότερα σε μεγάλεις πόλεις της Σερβίας, όπως το Νόβι Σαντ, το Νις, την Σουμπότιτσα και το Κραγκούγιεβατς. Σταδιακά ο όμιλος δημιούργησε δίκτυο καταστημάτων σε Βελιγράδι και Σκόπια.

Παρακμή και εξαγορά
Στις αρχές Μαΐου του 2015 υπήρξε ενδιαφέρον εξαγοράς των δραστηριοτήτων της εταιρίας στην Ελλάδα από τον όμιλο Σκλαβενίτη. Όμως, η εξαγορά δεν ολοκληρώθηκε ποτέ και ενδιαφέρον εκδηλώθηκε από τον όμιλο ΜΕΤRO της οικογένειας Παντελιάδη. Η Επιτροπή Ανταγωνισμού ενέκρινε την εξαγορά της αλυσίδας από τον όμιλο τον Ιανουάριο του 2016.

Τον Φεβρουάριο του 2016, οι δραστηριότητες της Βερόπουλος στην Ελλάδα, αποσχίστηκαν από αυτές του εξωτερικού και εξαγοράστηκαν από τον όμιλο Μετρό της οικογένειας Παντελιάδη, μετά από έγκριση της Επιτροπής Ανταγωνισμού τον Ιανουάριο της ίδιας χρονιάς, και τελικώς όλα τα καταστήματα της αλυσίδας μπήκαν υπό το σήμα της My Market.

Αντίστοιχα το σήμα της Spar αποχώρησε από την Ελλάδα τον Φλεβάρη του 2016 λόγω της εξαγοράς της Βερόπουλος από τη Μετρό Α.Ε.Β.Ε. (METRO Cash and Carry και My Market). Ωστόσο η Spar επέστρεψε ξανά στην ελληνική αγορά το 2017 με τη δημιουργία της Spar Hellas σε συνεργασία με τους ομίλους αγορών «Αστέρας» και «Mesis».

Μετά από συσσωρευμένες ζημιές ο όμιλος Βερόπουλου εξαγοράστηκε από την οικογένεια Παντελιάδη και από τότε δραστηριοποιείται στις Βαλκανικές χώρες με το σήμα Vero με κύκλους εργασιών περίπου στα 123 εκ. ευρώ. Η εξαγορά της «Βερόπουλος» ήταν η τρίτη μεγαλύτερη εξαγορά αλυσίδας σούπερ-μάρκετ στην Ελλάδα μετά την εξαγορά της «Μαρινόπουλος» από τη «Σκλαβενίτης» το 2015.

Καταστήματα
Το δίκτυο καταστημάτων τον Ιούνιο του 2015:
 Χώρα Αριθμός Ελλάδα 185 Σερβία 23 Βόρεια Μακεδονία 10

Παραπομπές

Κατηγορία:Ελληνικές αλυσίδες σούπερ μάρκετ
Κατηγορία:Ελληνικά εμπορικά σήματα
Κατηγορία:Πρώην επιχειρήσεις της Ελλάδας
Κατηγορία:Επιχειρήσεις στη Βόρεια Μακεδονία
Κατηγορία:Επιχειρήσεις στη Σερβία